b'\n_START_ARTICLE_\nEnric Furtun\xc4\x83\n_START_SECTION_\nBiografie\n_START_PARAGRAPH_\nEra fiul unui dentist din Boto\xc8\x99ani. A studiat la Liceul Na\xc8\x9bional din Ia\xc8\x99i (1897-1900), unde a fost coleg cu Mihail Sadoveanu, \xc8\x99i la Facultatea de Medicin\xc4\x83 din Ia\xc8\x99i. A ob\xc8\x9binut \xc3\xaen iunie 1907 titlul de doctor \xc3\xaen medicin\xc4\x83 \xc8\x99i chirurgie la Facultatea de Medicin\xc4\x83 din Ia\xc8\x99i, cu teza Arsurile din punctul de vedere Medico Legal. Documente de Medicin\xc4\x83 Legal\xc4\x83 \xc8\x99i de Criminologie._NEWLINE_Primele \xc3\xaendrum\xc4\x83ri literare le-a primit de la fostul s\xc4\x83u coleg Mihail Sadoveanu. A debutat ca poet \xc3\xaen revista S\xc4\x83m\xc4\x83n\xc4\x83torul (1904), public\xc3\xa2nd ulterior trei volume de poezii: De pe st\xc3\xa2nc\xc4\x83 (1922), Priveli\xc8\x99ti \xc8\x99i impresii (1926) \xc8\x99i Poemele resemn\xc4\x83rii (1940), poemele dramatice Pustnicul (1914), \xc3\x8entre \xc8\x99an\xc8\x9buri \xc8\x99i Priveghiul f\xc4\x83r\xc4\x83 lacrimi \xc8\x99i piesa de teatru Rechizi\xc8\x9bia, ce a fost reprezentat\xc4\x83 pe scena Teatrului Na\xc8\x9bional din Ia\xc8\x99i \xc3\xaen 1920, retras\xc4\x83 ulterior \xc3\xaen urma protestelor violente ale studen\xc8\x9bilor na\xc8\x9bionali\xc8\x99ti. Poeziile sale sunt scrise \xc3\xaentr-un stil modernist._NEWLINE_A publicat poezii, traduceri \xc8\x99i memorii de c\xc4\x83l\xc4\x83torie \xc3\xaen ziarele \xc8\x99i revistele Opinia, Convorbiri critice, G\xc3\xa2ndul nostru, \xc3\x8ensemn\xc4\x83ri ie\xc8\x99ene, Umanitatea, Adev\xc4\x83rul literar \xc8\x99i artistic, Lumea evree, Lumea-bazar, Curierul israelit, M\xc3\xa2ntuirea, Egalitatea, Adam, Versuri \xc8\x99i proz\xc4\x83, Vitrina literar\xc4\x83, Cultura, Pagini libere, Floare albastr\xc4\x83, Hatikvah, Absolutio, Hasmonaea, Facla literar\xc4\x83, Israelitul, Almanahul ziarului \xc2\xabTribuna evreiasc\xc4\x83\xc2\xbb etc. A tradus din scrierile lui Haim Nahman Bialik, Iosif Groper \xc8\x99i Moise Birnbaum._NEWLINE_Enric Furtun\xc4\x83 a emigrat \xc3\xaen Israel \xc3\xaen 1944, dar s-a \xc3\xaentors \xc3\xaen Rom\xc3\xa2nia dup\xc4\x83 doi ani. A p\xc4\x83r\xc4\x83sit Rom\xc3\xa2nia pentru a doua oar\xc4\x83 \xc3\xaen 1958, stabilindu-se \xc3\xaen Brazilia. Moare la S\xc3\xa3o Paulo. A fost inclus \xc3\xaen Dic\xc8\x9bionarul general al literaturii rom\xc3\xa2ne (Bucure\xc8\x99ti, 2004) \xc8\x99i \xc3\xaen Dic\xc8\x9bionar biografic al literaturii rom\xc3\xa2ne A-L, vol. I (Ed. Paralela 45, Bucure\xc8\x99ti, 2004), coordonat de Aurel Sasu.'